Kerssangdiens: Aan God alleen al die eer |
Wat is die sin van alles? Teen wil en dank moet ons een of ander tyd tog hierdie vraag stel wat aan alle mense altyd al gestel is en bly gestel word en in die toekoms nog gestel sal word. As jy na ’n lang dag by die huis kom, of na ’n stappie langs die strand, dan kan die vraag tog nie meer uitbly nie: maar waarvoor, waartoe is alles soos dit is? Waarvoor is ek eintlik hier? Wat is die sin van my lewe? Hoekom nog elke dag opstaan en voortgaan met die lewe, hoekom nog werk toe gaan en swoeg en sweet om ’n bestaan te maak? Die antwoord wat ons in die Woord kry is dat God alles geskep het om homself te verheerlik. Daarom kan niks die menslike lewe werklik sin gee as hy nie meer doen waarvoor hy geskep is nie. Ons is gemaak om God te verheerlik en Hom te geniet. Ons is nie gemaak om in ’n spieël te kyk en onsself te bewonder nie.
God se heerlikheid en jou geluk staan nie teenoor mekaar nie. Maak dit die voltydse roeping van jou lewe om God te verheerlik, want daarin lê jou grootste geluk. “Laat alles wat asem het, die Here loof! Halleluja!” (Psalm 150:6)